རྟུལ་ཞུགས་ཀྱི་སྤྱོད་པ་སྐྱོང་བ་དང་ལྷ་ཕེབས་པ་འདི་དག་ཀྱང་རྨོངས་དད་དང་ཟོག་པོའི་ལས་ལྟ་བུ་ཞིག་ལས་དཔལ་སྤྲུལ་རིན་པོ་ཆེས་ལྟ་བུས་དེ་འདྲ་ཨེ་གནང་སྙམ་པའང་མ་ཤེས་པ་ཡིན་ཏེ།ཀུན་མཁྱེན་ཀློང་ཆེན་པས་རྫོགས་ཆེན་གྱི་ཆོས་གསུང་ས་ཕལ་མོ་ཆེར་སློབ་མ་ཚོར་ཡེ་ཤེས་པ་བྱིན་ཕེབས་ཀྱི་ཡོད་པ་རྣམ་ཐར་དུ་ཤིན་ཏུ་རྒྱས་པར་འཁོད་ཡོད་ཅིང་།སྤྱིར་རིག་པ་རྟུལ་ཞུགས་ཀྱི་སྤྱོད་པ་ཡང་སྐབས་སུ་བབས་ན་ངེས་པར་དང་དུ་ལེན་དགོས་པ་སྔགས་ཀྱི་དམ་ཚིག་ཡིན་ཞིང་།དཔལ་སྤྲུལ་རིན་པོ་ཆེས་ཀྱང་དེ་ག་རང་དུ་བཞེད་དེ།དེའི་དཔེ་མཚོན་གསལ་ཤོས་ནི།དཔལ་སྤྲུལ་རིན་པོ་ཆེས་རྒྱལ་སྲས་གཞན་ཕན་མཐའ་ཡས་ལ་ཕུལ་བའི་ཕྲིན་ཡིག་དེ་ཡིན་ཏེ།ཕྲིན་ཡིག་དེ་ནི་རྒྱལ་སྲས་གཞན་ཕན་མཐའ་ཡས་རྟེན་རབ་བྱུང་ཤིན་ཏུ་བཙུན་པར་བཞུགས་པ་ཉིད་སྔགས་པར་སྒྱུར་རྒྱུར་ནན་སྐུལ་གནང་བའི་གསུང་ཕྲིན་ཞིག་ཡིན།རྩོམ་ཡིག་དེའི་མིང་ལ།རྒྱལ་སྲས་གཞན་ཕན་མཐའ་ཡས་ལ་ཐབས་ལམ་མཆོགག་ིསྤྱོད་པ་ལ་དབངབའི་ཡོན་ཏན་ལ་བསྐུལ་བའི་ཟོལ་གྱིས་བསྔགས་པ་ཞེས་བྱ་ཞིང།དཔལ་སྤྲུལ་རིན་པོ་ཆེའི་བཀའ་འབུམ་དུ་བཞུགས།།